Rusia, pregătiri pentru un atac la scară largă asupra Occidentului
- Mădălina Sfrijan
- 16 martie 2024, 20:53
Rusia ar pregăti un atac la scara largă asupra Occidentului. Serviciile germane de informații spun că Putin s-ar pregăti de un conflict deschis cu forțele NATO. Conform estimărilor făcute în acest sens, atacul ar avea loc începând cu 2026.
Rusia ar pregăti un atac la scară largă
Vladimir Putin ar pregăti un atac asupra NATO, iar acesta ar urma să fie deschis începând cu anul 2026. Aceasta este concluzia agențiilor germane de informații, în urma unei analize recente.
Pentru a susține această ipoteză, serviciile germane au invocat demersurile aflate pe lista liderului de la Kremlin. Printre acestea se numără reorganizarea armatei ruse, mișcările de trupe și desfășurarea de rachete în partea de vest a țării. De asemenea, aceștia au amintit și de extinderea producției de arme a Rusiei.
Putin vrea să își dubleze forța militară
Perspectiva extinderii producției de arme în Rusia ar putea duce la o dublare a forței militare, spun serviciile germane. Conform acestui scenariu, arsenalul lui Vladimir Putin ar urma să fie mult mai mare în următorii cinci ani.
"Nu mai poate fi exclus" ca Rusia să atace cel puțin o parte din teritoriul NATO "din 2026", se arată în raportul citat de Business Insider.
De asemenea, serviciile germane spun că statele baltice sau Finlanda s-ar număra printre țintele Moscovei.
Rusia, planuri pe termen lung. Îngrijorare în rândul statelor europene
Analiza serviciilor germane vine după numeroasele avertismente din ultima perioadă, făcute la nivelul statelor membre NATO. De exemplu, ministrul german al apărări a declarat în ianuarie că Alianța ar trebui să fie pregătită pentru posibilitatea unui atac rusesc. Acesta a precizat că Rusia ar putea deschide conflictul în următorii 5-8 ani.
De altfel, armata germană face un pas important în acest context, dezvoltând un nou plan operațional de apărare. Acesta este primul de după finalul Războiului Rece. De asemenea, ipoteza este susținută și de Institutul pentru Studiul Războiului. Conform estimărilor acestei structuri, Putin ar putea lansa o nouă ofensivă în Ucraina în această vară